recursal/SuperWikiNEXT-32B huggingface dataset:
Die  ***Yongle-ensiklopedie*** of ***Yongle Dadian*** (letterlik die *Groot Kanon van Yongle*) was ’n Chinese *leishu*-ensiklopedie wat in 1403 deur keiser Yongle van die Ming-dinastie laat skryf is. Dit is teen 1408 voltooi. Die omvang van die inhoud het dit in dié tyd die wêreld se grootste algemene papierensiklopedie gemaak.

Ontwikkeling
------------

Opdrag vir die skryf van die *Yongle Dadian* is in 1408 deur keiser Yongle gegee. Altesaam 2 169 geleerdes het vier jaar lank onder die hoofredakteur, Xie Jin, gewerk om die *leishu*-ensiklopedie saam te stel.

Die geleerdes het 8 000 tekste uit van die antieke tyd tot vroeg in die Ming-dinastie ingesluit. Baie onderwerpe is gedek, insluitende landbou, kuns, sterrekunde, drama, geologie, geskiedenis, letterkunde, geneeskunde, natuurwetenskappe, godsdiens en tegnologie, sowel as beskrywings van ongewone natuurverskynsels.

Die ensiklopedie is in 1408 voltooi by die Guozijian in Nanjing (nou die Universiteit van Nanjing). Dit het bestaan uit 22 937 manuskriprolle, of hoofstukke, in 11 095 volumes. Dit het sowat 370 miljoen Chinese karakters bevat. Dit het alles ingesluit wat al geskryf is oor die Konfusiaanse Kanon, sowel as geskiedenis, kuns en wetenskap. Dit was ’n enorme versameling van alle kennis.

Verdwyning
----------

Die *Yongle Dadian* is nie vir die algemene publiek gedruk nie omdat die staat teen dié tyd nie geld gehad het nie. In 1557, tydens die bewind van keiser Jiajing, is die ensiklopedie net-net gered tydens ’n groot brand in die Verbode Stad. ’n Kopie is in 1567 gemaak.

Die oorspronklike manuskrip het feitlik heeltemal verlore gegaan teen die einde van die Ming-dinastie, maar 90 persent van die 1567 manuskrip het behoue gebly tot met die Tweede Opiumoorlog tydens die Qing-dinastie. In 1860 is dele van die stad verbrand en geplunder, en die Britse en Franse soldate het groot dele van die manuskripte as aandenkings geneem. Sowat 5 000 volumes het tot in 1875 bewaar gebly, minder as die helfte, en dit het teen 1894 tot 800 afgeneem. Tydens die Bokserrebellie en die beleg van Beijing in 1900 het Geallieerde soldate honderde volumes gevat en baie is in 'n brand verwoes. Net 60 volumes het in Beijing oorgebly.

Huidige status
--------------

Minder as 400 volumes is vandag oor. Dit is 800 hoofstukke, of 3,5 persent van die oorspronklike werk. Die volledigste versameling (221 volumes) is in die Nasionale Biblioteek van China in Beijing. In die Nasionale Paleismuseum in Taipei is 62 volumes.

Daar is ook volumes in Brittanje, die VSA en Duitsland.

Bronne
------

* Ebrey, Patricia Buckley, Anne Walthall, James B. Palais. (2006). *East Asia: A Cultural, Social, and Political History*. Boston: Houghton Mifflin Company. ISBN 0-618-13384-4.
* Guo Bogong 郭佰恭. *Yongle dadian kao* 永樂大典考. Shanghai, Commercial Press, 1937.
Die **Lockheed SR-71 Blackbird** was 'n gevorderde, langafstand, Mach 3+ strategiese verkenningsvliegtuig. Dit is ontwikkel as 'n geheime projek van die Lockheed A-12 verkenningsvliegtuig in die 1960's deur Lockheed se "Skunk Works"-afdeling. Clarence "Kelly" Johnson was verantwoordelik vir baie van die ontwerp se innoverende konsepte.

Tydens verkenningsmissies, het die SR-71 teen so 'n hoë spoed en hoogte gevlieg, dat dit enige bedreiging kon uitoorlê. Indien 'n naderende grond-tot-lugmissiel opgespoor word, was die standaardontwykende aksie eenvoudig om te versnel en weg te vlieg van die gevaar.

Die **SR-71** het in die Amerikaanse Lugmag gedien van 1964-1998. 'n Totaal van 32 van hierdie vliegtuie is gebou; 12 is verloor in ongelukke, maar nie een is verloor deur vyandige aksie nie. Verskeie byname is aan die SR-71 gegee, insluitend *Blackbird* en *Habu*. Sedert 1976 hou dit die wêreldrekord vir die vinnigste luggeaspireerde bemande vliegtuig, 'n rekord wat voorheen deur die Lockheed YF-12 gehou is.
**Thapelo Amad** is 'n Suid-Afrikaanse politikus en imam. Amad is 'n lid van die Johannesburgse stadsraad, en verteenwoordig die Islamitiese Al Jama-ah-party. Op 27 Januarie 2023 is hy met die steun van die African National Congress (ANC) tot tussentydse Burgemeester van die Stad Johannesburg Metropolitaanse Munisipaliteit verkies. Sy verkiesing het hom die eerste Moslem gemaak om as burgemeester van Johannesburg te dien. Hy het op 24 April 2023 as burgermeester bedank voordat 'n mosie van wantroue teen hom ingestel kon word.

Agtergrond
----------

Amad is in Soweto in die huidige Gauteng gebore. Hy beskik oor 'n graad in Islamitiese wetenskappe, 'n NKR Vlak 4-kwalifikasie in entrepreneurskap en 'n NKR Vlak 5-kwalifikasie in geslagsintegrasie in die staatsdiens, wat hy deur die Nasionale Skool vir Regering verwerf het.

Hy is 'n genoot van die ASRI Future Leaders-program. Hy studeer tans vir 'n bevoegdheidsertifikaat deur die South African Local Government Association (SALGA). Hy is ook 'n imam (Moslem-godsdiensleier).

Politieke loopbaan
------------------

Amad is 'n stadsraadslid van Johannesburg en die provinsiale voorsitter van Al Jama-ah, 'n party wat poog om sjaria-wetgewing te handhaaf. In Oktober 2022 het hy as lid van die Burgemeesterskomitee (MMK) vir Ontwikkelingsbeplanning gedien in die kortstondige administrasie van die voormalige ANC-burgemeester, Dada Morero.

### Burgemeesterskap van Johannesburg

#### Verkiesing

Nadat Mpho Phalatse op 26 Januarie 2023 in 'n mosie van wantroue as burgemeester uitgestem is, het dit aan die lig gekom dat Amad haar waarskynlik sal opvolg, aangesien hy deur die African National Congress (ANC), die grootste party in die raad en sy koalisievennote ondersteun is. Die ANC het in 'n verklaring gesê Amad sal as 'n tussentydse burgemeester dien totdat die party 'n koalisie-ooreenkoms met die Economic Freedom Fighters (EFF), die "besluitnemers" in die raad, finaliseer.

Tydens die raadsvergadering die volgende dag is Amad, Phalatse en ActionSA se Funzi Ngobeni as burgemeester benoem. Amad is met 138 stemme tot burgemeester verkies, vergeleke met Phalatse se 81 stemme en Ngobeni se 46 stemme.

### Regeringstyd

Op 2 Februarie 2023 het Amad die lede van sy burgemeesterskomitee aangekondig. Die komitee het bestaan uit vyf ANC-raadslede, en 'n enkele raadslid van elk van die EFF, die African Transformation Movement, en die Patriotic Alliance. Hy het egter op 24 April 2023 as burgermeester bedank.
*Hierdie artikel handel oor die Suid-Afrikaanse sokkerklub. Vir die Britse musiekgroep, sien Kaiser Chiefs.*
**Kaizer Chiefs** is 'n Suid-Afrikaanse sokkerklub wat op 7 Januarie 1970 in Soweto, Johannesburg gestig is. Die span se bynaam is *Amakhosi*, wat "here" of "kapteine" in Zoeloe beteken. Hulle speel gewoonlik hulle tuiswedstryde by die FNB-stadion of by die Ellis Park-stadion. In terme van sukses is die klub sonder twyfel die grootste sokkerklub in die land. Dit is ook die klub met die meeste aanhangers — na raming het hulle meer as 16 miljoen ondersteuners in Suid-Afrika en in die nabye Botswana, Zimbabwe en Zambië.
*Kaizer Chiefs* ondervind strawwe mededinging van die ander span uit Soweto, Orlando Pirates. Die Soweto Derby tussen die twee spanne is een van die bekendste derbies in Afrika.

Erelys
------

* **Kampioen van Suid-Afrika (11)**

1973/74, 1975/76, 1976/77, 1978/79, 1980/81, 1983/84, 1988/89, 1990/91, 1991/92 2003/04, 2004/05
* **Suid-Afrika Beker (1)**

1971, 1972, 1976, 1977, 1979, 1981, 1982, 1984, 1987, 1992, 2000, 2006
(naaswenner (5): 1975, 1978, 1988, 1993, 1999)
* **CAF Bekerwennerbeker (1)**

2001
* **CAF Superbeker**

(naaswenner (1): 2001)

Beroemde sokkerspelers
----------------------

* Kaizer Motaung
* Bernard Parker
* Siphiwe Tshabalala
Armeense gebiede 1896
Lande, wat die Armeense Volksmoord amptelik erken
Rafael de Nogales Méndez (1879-1936), 'n Venezolaanse soldaat in die Turkse weermag wat sy getuienis van die volksmoord neergeskryf het in sy boek *Cuatro años bajo la media luna*
Die **Armeense Volksmoord** verwys na die grootskaalse ontruiming en verwante sterftes van honderde duisende tot dalk meer as 'n miljoen Armeniërs tydens die regering van die Jong Turke van 1915 tot 1916 in die Ottomaanse Ryk.

Die Republiek van Turkye verwerp die idee dat die gebeure 'n volksmoord was en beweer dat die sterftes onder die Armeniërs die gevolg was van inter-etniese geweld, siektes en hongersnood tydens die chaos van die Eerste Wêreldoorlog. Die meeste Armeense, Russiese, Westerse en 'n toenemende aantal Turkse geleerdes is dit eens dat dit wel 'n volksmoord of 'n veldtog van staatsgesteunde etniese suiwering en grootskaalse uitwissing was. Sommige Westerse bronne wys op die groot aantal sterftes as bewys van 'n sistematiese, georganiseerde plan om Armeniërs uit te wis. Die gebeure is waarskynlik ook die tweede mees bestudeerde geval van 'n volksmoord en word dikwels met die Joodse volksmoord tydens die Tweede Wêreldoorlog vergelyk. In 2021 het 31 lande amptelik die Armeense volksmoord erken.

Ottomaanse Armeense Bevolking
-----------------------------

Volgens bronne was daar in 1914, voor die uitbreek van die Eerste Wêreldoorlog, 'n geskatte twee miljoen Armeniërs in die Ottomaanse Ryk. Die oorgrote meerderheid Armeniërs het aan die Armeense Apostoliese geloof behoort met 'n kleiner aantal Armeense Katolieke en Protestante. Die Armeense bevolking in oostelike Anatolië (ook genoem Wes-Armenië) was groot en gekonsentreerd, maar daar was ook groot getalle wat in die westelike deel van die Ottomaanse Ryk gewoon het, baie van hulle in die hoofstad, Konstantinopel (vandag Istanboel).

Die status van die Ottomaanse Armeniërs
---------------------------------------

Tot laat in die 19de eeu is daar na Armeniërs verwys as *millet-i sadika* (lojale volk) deur die Ottomane. Armeniërs, Grieke en ander Christene, asook Jode en ander minderheidsgroepe is aan ander wette onderwerp en het minder wetlike regte gehad as die Moslem-bevolking. Daar is talle beperkinge op hul regte in die ryk geplaas: Armeniërs is verbied om by die weermag aan te sluit, hul getuienis teen nie-Armeense Moslems in Islamitiese howe is as ongeldig beskou en hulle is nie toegelaat om hulle te bewapen nie.
**Sidney Harman**  

**Amerikaanse sakeman, politikus en uitgewer**  
  


---

**Tegniese prestasies**  
  

*Festival D1000*  
  

Eerste geïntegreerde hoëtrou-ontvanger ter wêreld (1955)

**Sidney Harman** (\* 4 Augustus 1918 in Montreal, Kanada; † 12 April 2011 in Washington, DC) was 'n Amerikaanse sakeman en baanbreker in die hoëtroubedryf wat ook by onderwys, regeringsake, vervaardiging en die uitgewersbedryf betrokke geraak het. Hy was die emeritus-voorsitter van *Harman International Industries, Inc.*. 

Tussen 1977 en 1978 het hy die pos van adjunk-handelsminister in die Carter-administrasie beklee. Vanaf Augustus 2010 was hy die eienaar en uitgewer van die Amerikaanse weekblad *Newsweek*.

Hy was met Jane Harman (\* 1945) getroud, 'n voormalige Demokratiese afgevaardigde in die Kaliforniese Kongres wat die 36ste kongresdistrik in die suide van die deelstaat (met Redondo Beach en Manhattan Beach) verteenwoordig het.

|  |  |
| --- | --- |
| Normdata Edit this at Wikidata | 
* GND: 173722628
* ISNI: 0000 0000 8314 8991
* LCCN: n88005018
* SNAC: w6b1599x
* VIAF: 113613965
* WorldCat Identities: lccn-n88005018

 |
**Talassemie** (*thalassaemia* in Britse Engels / *thalassemia* in Amerikaanse Engels) is 'n oorerflike siekte van die rooibloedselle, en word geklassifiseer as 'n sogenaamde hemoglobinopatie. Die genetiese defek lei tot die vorming van 'n abnormale hemoglobien-molekule. Dit maak die bloedselle kwesbaar vir beskadiging, wat dan tot vernietiging van die selle kan lei. Gereelde bloedoortappings is nodig vir sommige van die lyers aan talassemie om te kan oorleef.

Daar bestaan 'n geografiese assosiasie met die Middellandse See, wat verantwoordelik was vir die benaming van die siekte: *Thalassa* is Grieks vir die see, *Haima* is Grieks vir bloed. Talassemie kom in alle bevolkings en etniese groepe voor, maar die voorkoms verskil onder verskillende bevolkings.

Talassemie kan geklassifiseer word as alfa- of beta-talassemie, afhangende van die presiese defek. In alfa-talassemie veroorsaak die genetiese defek 'n oorproduksie van beta-kettings van die hemoglobienmolekule, en vice versa in beta-talassemie.
Freikorps in 1783
Die benaming **Freikorps** (Duits vir "Vrykorps") is oorspronklik van toepassing op vrywillige leërs. Die eerste Freikorps is deur Frederik II van Pruise gedurende die Sewejarige Oorlog gebruik. Freikorps het ook gedurende die Napoleontiese Oorloë gefunksioneer en is onder andere deur Ludwig Adolf en Wilhelm von Lützow gelei. Die Freikorps is as onbetroubaar deur die bevelvoerders van staande leërs beskou. In die algemeen is hulle hoofsaaklik gebruik as wagte en vir mindere take. 

Die betekenis van die woord het egter mettertyd verander. Na 1918, is die term gebruik vir ver-regse paramilitêre organisasies wat in Duitsland tot stand gekom het, gestig deur Duitse soldate wat na Duitsland verslaan is in die Eerste Wêreldoorlog, teruggekeer het. Die Freikorps was een van baie paramilitêre groepe aktief gedurende die tyd in die Weimar Republiek. Verskeie Duitse veterane het vervreemd gevoel van die siviele lewe en by die Freikorps aangesluit in 'n soeke na stabiliteit binne 'n militêre struktuur. 

Ander was kwaad oor die onverwagse en skynbaar onverklaarbare nederlaag van Duitsland. Die Freikorps het aktief steun verleen om die kommunistiese opstande in Duitsland en Europa teen te staan. Hulle het heelwat steun van Gustav Noske, die Duitse Minister van Verdediging ontvang wat van hulle gebruik gemaak het om die Sparta Liga met geweld te onderdruk, insluitende die moorde op Karl Liebknecht en Rosa Luxemburg op 15 Januarie 1919. Hulle is ook gebruik om die stigting van die Beierse Sowjetrepubliek in 1919 tot niet te maak.

Verskeie Freikorpse het deelgeneem in gevegte in die Baltiese state, Silesië, en Pruise na die einde van die Eerste Wêreldoorlog. Hoewel die Freikorps amptelik ontbind is in 1920, het lede nog steeds 'n prominente rol in die opkomende ver-regse politieke mag in Duitsland gespeel. 

Sommige toekomstige lede en selfs leiers van die *Nationalsozialistische Deutsche Arbeiterparte* (NSDAP) of Nazi-party was lede van die Freikorps, insluitende Ernst Röhm, toekomstige hoof van die *Sturmabteilung* of SA, en Rudolf Höß, die toekomstige Kommandant van Auschwitz. Van die Freikorps soos die *Oberland* Liga gelei deur Dr. Friedrich Weber het deel gevorm van die Kampfbund. Die Kampfbund was 'n liga van "patriotiese" gevegsverenigings in Beiere wat onder die politieke leiding van Adolf Hitler gestaan het gedurende die vroeë 1920's en aan die begin van Hitler se politieke loopbaan sy steun onder die ver-regses begin bou het.

Sommige van die Freikorps-ondersteuners het nie Hitler gesteun nie. Hermann Ehrhardt en sy ondergeskikte Kommandant Eberhard Kautter, leiers van die *Viking* Liga, het byvoorbeeld geweier om Hitler en Ludendorff met hul Biersaal-staatsgreep te help en het selfs teen hulle saamgesweer. Verskeie Freikorps-lede het buitestanders gebly gedurende die tydperk van Nazi Duitsland. 'n Algemene besprekingsonderwerp onder Freikorps veterane was, "Waar was Hitler in 1919/20, toe ons teen die Kommuniste geveg het?".

|  |  |
| --- | --- |
| Normdata Edit this at Wikidata | 
* GND: 4155319-6
* HDS: 024629

 |
**Armagh** ([ɑrˈmɑː], afgelei van die oorspronklike Iers-Gaeliese naam **Ard Mhacha** of "Macha se Hoogte", 'n verwysing na 'n mitiese godin wat haar volgens oorlewerings saam met haar stam hier gevestig het) is die administratiewe setel (*county town*) van die gelyknamige Noord-Ierse graafskap (*County Armagh*) asook een van Ierland se historiese burgerlike parogieë of *civil parishes*.

Armagh vervul daarnaas 'n belangrike rol in kerkadministrasie as die setel van die Rooms-Katolieke Aartsbiskoppe van Armagh (wat ook die status van "Primate van heel Ierland" het) en die Anglikaanse Kerk van Ierland. So het hier sowel 'n Rooms-Katolieke asook 'n Anglikaanse katedraal ontstaan – die twee bekendste geboue in Armagh naas die plaaslike sterrewag en die planetarium (die enigste in Ierland).

Alhoewel Armagh met 'n bevolking van 14 749 (volgens die sensus van 2011) net 'n middelgroot nedersetting is, het koningin Elizabeth II in 1994 stadstatus en in 2012 Lord Mayoralty-status aan Armagh toegeken. Dit is tans die kleinste nedersetting met stadstatus in Noord-Ierland asook die vierde kleinste in die Verenigde Koninkryk. Armagh het reeds in Voor-Christelike Ierland 'n leidende politieke rol gespeel as een van die koninklike setels van die eiland.
Sinusgolwe van verskeie frekwensies; die onderste golwe het hoër frekwensies dan die aan die bo-kant.
**Frekwensie** word gemeet as die aantal voortdurende herhalings van 'n handeling of gebeurtenis per eenheid tyd. Dit word ook gedefinieer as die mate van verandering in fase van 'n sinusvormige golfvorm.

Meting
------

Die frekwensie van 'n gebeurtenis word bepaal deur die aantal voorkomste van die gebeurtenis te tel binne 'n bepaalde tydperk en dan dit te deel deur die tydsduur.
Dit kan ook bepaal word deur die tydsduur van 'n bepaalde hoeveelheid gebeurtenisse te neem. Net soos voorheen word die aantal gebeurtenisse gedeel deur die tydsduur om die frekwensie te bereken.

Die SI-eenheid van frekwensie is hertz (Hz). Dit is vernoem na die Duitse fisikus Heinrich Rudolf Hertz. 1 Hz beteken dat die gebeurtenis een keer per sekonde herhaal, 2 Hz beteken dat die gebeurtenis twee keer per sekonde herhaal. Ander eenhede wat gebruik word om frekwensie te meet sluit revolusies per minuut (rpm) in. Hartklop en musiektempo word in polsslae per minuut gemeet. Soms word hoekfrekwensie eerder gebruik. Dit word in radiale per sekonde (rad/s) gemeet.

'n Alternatiewe metode om frekwensie te bereken is om die tydsduur tussen twee opeenvolgende gebeurtenisse te meet (die periode) en dan die frekwensie te bereken as die omgekeerde van die tyd:

{\displaystyle f={\frac {1}{T}}}
waar

*T* die **periode** is en
*f* die frekwensie is.
Die is akkurater om 'n aantal periodes te neem en die gemiddeld te bereken.

Frekwensie van golwe
--------------------

Frekwensie het 'n omgekeerd eweredige verhouding met golflengte. Die frekwensie van 'n golf is gelyk aan die spoed van die golf gedeel deur die golflengte van die golf.

{\displaystyle f={\frac {v}{\lambda }}}
waar

*v* die spoed van die golf is,
*{\displaystyle \lambda }* die golflengte van die golf is en
*f* die frekwensie van die golf is.
In die spesiale geval waar elektromagnetiese golwe in 'n vakuum beweeg word die spoed van die golf *v* met die spoed van lig in 'n vakuum *c* vervang. Dus word die frekwensie bereken as:

{\displaystyle f={\frac {c}{\lambda }}}
waar

*c* die spoed van lig in 'n vakuum is,
*{\displaystyle \lambda }* die golflengte van die golf is en
*f* die frekwensie van die golf is.
Wanneer 'n golf van een medium na 'n ander beweeg bly die frekwensie konstant, maar die golflengte en spoed van die golf verander.

Sien ook
--------

* Hoekfrekwensie
* Frekwensieomskakeling
* Toon (musiek)

|  |  |
| --- | --- |
| Normdata Edit this at Wikidata | 
* GND: 4121292-7

 |
**Sidney Goldblatt** (1919 - 28 Desember 1979) was 'n Suid-Afrikaanse kunstenaar en beeldhouer. Hy is in Johannesburg gebore. Ná sy skoolloopbaan het hy vir 10 jaar 'n sakebestaan gevoer. Gedurende dié tyd het hy reeds 'n groot belangstelling in die kuns getoon en van tyd tot tyd geskilder. Ná sy eerste eenman-uitstalling in 1948 het hy besluit om hom voltyds op die skilderkuns toe te lê. Hy is vir 3 jaar na Londen en Parys om kuns te bestudeer. In Parys het hy onder André Lhöte en Ferdinand Léger gestudeer en in Londen het hy die tegniek van beeldhou bemeester.

Sidney Goldblatt het in 1952 na Suid-Afrika teruggekeer ná hy eers 'n besoek aan Italië gebring het. Hy het hom in Hillbrow, waar hy grootgeword het, gevestig. Dié voorstad het 'n sterk indruk op Goldblatt gemaak en sy kubistiese benadering en die verdeling van sommige van sy werke in vlakke kan hieraan toegeskryf word. Kort ná sy huwelik met Wendy Webster in 1955 het hy 'n kunsskool geopen, waar hy verskeie kunstenaars opgelei het.

In 1957 is Goldblatt vir 'n jaar na Europa, waar hy 6 maande lank in Spanje deurgebring het, Italië, Switserland en Frankryk besoek het en ook 3 maande in Engeland deurgebring het. Die rustieke Spaanse landskap met sy dramatiese lig het 'n groot invloed op hom gehad en sy skilderye van die diere, landskap, mense, geboue, dorpies en visserstonele was kleurvol, semi-abstrak en gestileer. Met sy terugkeer na Suid-Afrika was dié Spaanse werke oorheersend op uitstallings wat vir hom sowel binnelands as in die buiteland erkenning gebring het.

Sy styl het mettertyd verander - 'n non-figuratiewe element met 'n groter sensitiwiteit vir kleur, meer kompakte komposisies en 'n vrye hand het algaande opvallend geword. In sy later jare het hy na die realisme teruggekeer.

Goldblatt het verskeie mediums gebruik - hy was grafiese kunstenaar sowel as beeldhouer en olieverfskilder.

Die meeste van sy grafiese werke is linosneë en hy het soms ook akriel gebruik. Soms het hy ook kombinasies van linoleum, olieverf en goiing gebruik, dikwels in monokleur. Aanvanklik het hy linoleum vir sy collage-komposisies gebruik, maar later het dit die medium self geword, met 'n sterk lineêre element daarin. Die meeste van Goldblatt se beeldhouwerke is van aluminium en in groen en swart brons gegiet. Sy beeldhouwerke is deur sy skilderye en linowerke beïnvloed, maar elemente van die Afrika-beeldhoukuns en kubisme kom ook sterk na vore.

In die laaste paar maande van sy lewe het Sidney Goldblatt vele aspekte van Namibië geskilder. Hy en sy vrou het kort voor sy dood 'n besoek aan dié land gebring en hy was beïndruk deur die statige ou geboue van die land en die Namib-woestyn.

Bronne
------

* Wêreldspektrum, Volume 9, bl.43-44, ISBN 0908409451
* Berman, E. 1994. Art & Artists of South Africa. Southern Book Publishers.
Die **Universiteit van Göttingen** (Duits: Georg-August-Universität Göttingen, GAU, informeel bekend as Georgia Augusta) is 'n openbare navorsingsuniversiteit in Göttingen, Duitsland. Die Universiteit is in 1734 gestig deur George II, die koning van Groot-Brittanje en die kieser van Hanover. Met klasse wat in 1737 begin het, is die universiteit die oudste in die staat Nedersakse en die grootste universiteit i.t.v. studentinskrywing, wat op ongeveer 26 000 staan. As tuiste van baie bekende figure verteenwoordig dit een van Duitsland se historiese en tradisionele instellings. Göttingen is al die *stad van wetenskap* genoem. 

King George II, stigter en president van die universiteitKing George II in die Pauliner Kerk in 1748
Wat reputasie betref, is die Universiteit van Göttingen voorheen ondersteun deur die Uitnemendheidsinisiatief van die Duitse Universiteite, hou dit lidmaatskap van die Coimbra Groep en spog met 'n assosiasie met 40 Nobelpryswenners. Verder hou die universiteit sterk konneksies met groot navorsingsinstitute in Göttingen, soos dié van die *Max Planck Society for the Advance of Science* en die Gottfried Wilhelm Leibniz Wetenskaplike Gemeenskap. Met ongeveer 8 miljoen media-eenhede is die Göttingen Staat en Universiteitsbiblioteek een van die grootste biblioteke in Duitsland.
*Vir die gelyknamige vis, sien sardyn.*
**Sardientjies** is soortgelyk aan wegkruipertjie. Die speletjie kan in beide die huis of buitemuurs gespeel word. Die spel word meer pret hoe meer mense daar is. Daar moet ook ten minste 4 kinders wees om te speel.

Begin van die spel
------------------

Anders as in wegkruipertjie kruip net een persoon in sardientjies weg. Aan die begin word dié persoon aangewys deur 'n rympie of wat ook al die reëls in die spesifieke geval mag wees. Die wat nie gaan wegkruip nie wag almal op 'n gemeenskaplike plek totdat die persoon klaar weggekruip het. In sekere gevalle mag 'n tydlimiet gegee word waarbinne die persoon 'n wegkruipplek moet kry voordat na hom/haar gesoek word. Wanneer die tyd verstreke is of die persoon sê die res kan maar kom, begin die res na hom/haar soek.

Ontdekking
----------

Almal begin nou vir die persoon soek. As iemand op die persoon afkom, mag hulle niks sê nie. Hulle kruip dan saam op dieselfde plek weg en wag vir die res om hulle te vind. As die volgende persoon hulle ontdek het, kruip hy ook saam hulle weg. Dit hou dan so aan totdat die laaste persoon hulle gevind het. Daar kan dan besluit word wie volgende gaan wegkruip. Gewoonlik is dit tussen die persone wat eerste of laaste die ontdekking gemaak het.

Sien ook
--------

* Wegkruipertjie
* Lys van kinderspeletjies
**Rizhao** (Chinees: 日照) is 'n stad in die Chinese provinsie Sjandong met 'n bevolking van 2 801 100 in 2010. Hieruit woon 'n bietjie meer as 865 000 mense in die stedelike gebied van die Donggang-distrik. 

Die stad is in die noordooste van China suid van Beijing en Tianjin aan die kus van die Geelsee geleë. Rizhao grens in die noordooste aan Qingdao, in die noorde aan Weifang en in die weste aan Linyi. Die stad is 'n belangrike hawestad in die ooste van die land.

Die naam van die stad beteken letterlik "sonskyn". Die stad is bekend vir sy volhoubaarheid, en dit vereis sonkrag-verwarmers in alle nuwe geboue. Die stad Rizhao is in 2009 deur die Verenigde Nasies as een van die mees bewoonbare stede ter wêreld erken.

Geskiedenis
-----------

Rizhao is geleë op die plek waar die antieke Dawenkou-kultuur en die Longshan-kultuur gefloreer het. Rizhao het aan die Dongyi mense behoort gedurende die Xia- en Shang-dinastieë (2070-1046 v.C.), en aan Ju- en Yue-state in die Lente- en Herfsperiode (770-476 v.C.) en die oorlogstaatstydperk ​​(476-221 v.C.). Dit het deel geword van *Langye Commandery* in die Qin-dinastie (221-206 v.C.). Rizhao het die naam *Haiqu County* gedra tydens die Westelike Han (206 v.C.-25 n.C.) en Xihai County onder die Oostelike Han (25-220 n.C.).

Tydens die Tang-dinastie, behoort Rizhao, saam met Ju County, tot Mi-prefektuur van die Henan-prefektuur. In die tweede jaar van die Yuanyou-periode van die Song-dinastie, is Rizhao-township gestig met die naam "(die eerste wat) sonskyn het". In die 24ste jaar van die verduisteringstydperk van die Jin-dinastie is Rizhao County gevestig. In 1940 het dit onder beheer van die Kommunistiese Party van China gekom. Nadat hy 'n provinsie was en sedert 1985 'n stad onder administrasie van Linyi was, het Rizhao in 1989 'n prefektuurstad in die provinsie Shandong geword.

Die *Field Museum of Natural History* in Chicago het oor jare heen argeologiese werk in Rizhao gedoen.

Klimaat
-------

Rizhao het 'n gematigde klimaat met vier seisoene beïnvloed deur die moeson. Dit lê in die oorgang tussen die vogtige subtropiese (Köppen Cwa) en die vogtige kontinentale (Köppen Dwa)-getye. Die winters is koel tot koud en winderig, maar oor die algemeen droog, met 'n Januarie-gemiddeld van -0,3 °C (31,5 °F). Die somer is oor die algemeen warm en vogtig, maar baie warm dae is skaars, met 'n Augustus-gemiddelde van 25,7 °C (78,3 °F). Weens die nabyheid aan die kus en op 'n skiereiland, beleef dit 'n vertraagde lente van een maand in vergelyking met 'n groot deel van die provinsie. Omgekeerd is die herfs meer gematig as die binnelandse gebiede in Shandong. Die jaarlikse gemiddelde temperatuur is 13 °C (55 °F). Gemiddeld is daar jaarliks 2 530 uur helder sonskyn met 'n relatiewe humiditeit van 70-74%.
| **Thal**

 |
| --- |
| **Kaart** | **Wapen** |
|  |
|  |
|  |
| **Vlag** |
|  |
|  |
|  **Land** |  Oostenryk |
|  **Deelstaat** |  Stiermarke |
|  **Koördinate** | 47°4′42″N 15°21′15″O﻿ / ﻿47.07833°N 15.35417°O﻿ / 47.07833; 15.35417 |
|  **Stigting** | 10de eeu |
|  **Oppervlakte:** |   |
|  - Totaal | 18,51 vk km |
|  **Hoogte bo seevlak** | 461 m |
|
|
|  **Bevolking:** |   |
|  - Totaal (1 Januarie 2019) | 2 274 |
|  - Bevolkingsdigtheid | 123/vk km |
|  **Tydsone** | UTC +1 (MET) |
|  - Somertyd | UTC +2 |
|  **Burgemeester** | Matthias Brunner (ÖVP) |
|  **Amptelike Webwerf** | *Marktgemeinde Thal* |
|

Die versameling in die Arnold Schwarzenegger-museum is onder meer deur sy skoolmaat Peter Urdl saamgestel. Ook 'n replika van die skryftafel, waaragter Arnold Schwarzenegger as goewerneur van Kalifornië gewerk het, kan besigtig word
Die parogiekerk St. Jakob
**Thal** is 'n markdorp in die administratiewe distrik Graz-Umgebung van die Oostenrykse deelstaat Stiermarke (*Steiermark*). Die nedersetting het bekendheid verwerf as die geboortedorp van Arnold Schwarzenegger en deur die plaaslike Rooms-Katolieke parogiekerk waarvoor die Oostenrykse grafikus, skilder en argitek Ernst Fuchs in die 1990's 'n uitbreiding ontwerp en versier het. Arnold Schwarzenegger het hier die doop ontvang.

Schwarzenegger het tot ouderdom 19 in Thal gewoon en is intussen tot ereburger verklaar. In Julie 2011 het hy die Arnold Schwarzenegger-museum ingewy in die woonhuis waar hy gebore en grootgemaak is.
**Sigurd Ring** (Oudnoors: *Sigurðr Hringr*, in sommige bronne net *Hringr* genoem) was 'n legendariese Sweedse koning wat in baie Oudskandinawiese sagas genoem word. 

Volgens dié bronne het hy heerskappy oor Swede gekry as 'n vasalkoning onder sy oom Harald Oorlogtand. Later sou hy teen sy oom veg in 'n poging om hom omver te werp vir die troon van Denemarke, 'n konflik wat Sigurd eindelik gewen het ná die legendariese Slag van die Brávellir, waar Odin self na bewering tussenbeide getree en Harald doodgemaak het. 

In die sagas is Sigurd ook bekend as die vader van die Noorse Wikingheld en koning van Denemarke en Swede Ragnar Lodbrok. Volgens *Bósa saga ok Herrauds* was daar eens 'n saga oor Sigurd Ring, maar het dit verlore gegaan.

Historiese oorsprong
--------------------

Ná die Slag van die Brávellir laat Sigurd Hring die lyk van Harald Oorlogtand brand (F.W. Heine, 1921).
Daar is al voorgestel dat 'n verslag oor 'n stryd om die Deense troon kon gelei het tot die legende van Sigurd Ring. Ná die dood van Hemming van Denemarke in 812 het 'n burgeroorlog uitgebreek tussen sy broer en neef Sigfred en Anulo. Dié Anulo was die neef of kleinseun van 'n vroeëre koning Harald. Die twee het geveg om die troonopvolging wat tot albei se dood gelei het. Sigfred en Sigurd word dikwels saamgesmelt in Middeleeuse geskrifte. Anulo kon oorspronklik die Oudnoorse Ánleifr of Áli verteenwoordig het, maar dit is dalk deur kroniekskrywers verkeerd verstaan vir die Latynse *annulus*, wat "ring" beteken. Saxo Grammaticus en sommige ander Middeleeuse samestellers van koningslyste het duidelik die name Sigfred/Sigurd en Anulo/Ring in een persoon saamgesmelt nadat hulle kennis oor 9de-eeuse geskiedenis verkry het uit die kronieke van Adam of Bremen (omstreeks 1075). Die twee se historiese opvolger, Ragnfred (bewind: 812-813), is deur Saxo verwar met die Wikingleier Ragnar Lodbrok, wat geïdentifiseer word as die seun van Sigurd Ring. Die Deense lys van vroeë konings van die Wikingtydperk is dus deels 'n Middeleeuse konstruksie.

Een moontlikheid is dat die slag van 812 weerspieël word in die legendariese Slag van die Brávellir, wat deur Sigurd Ring, nefie van Harald Oorlogtand, geveg is. Ander geleerdes het voorgestel dat die oorspronklike naam van die heerser Ring was en dat hy die historiese koning van die Swede was en die slag in die 9de eeu gewen het teen 'n Deense of Oos-Gautiese mag.

Nog ander beskou die geveg as mities. Moderne Sweedse geleerdes is skepties om 'n chronologie saam te stel uit die inligting van die Middeleeuse letterkunde en erken nie die historiese egtheid van Sigurd Ring of die Brávellir-geveg nie.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.


|  |  |  |
| --- | --- | --- |
| Voorganger**← Harald Oorlogtand** | **Legendariese Sweedse koning** | Opvolger**Ragnar Lodbrok →** |
*Le Cyclope*, Odilon Redon (1840–1916).
’n **Sikloop** of **eenoog** (Grieks: κύκλωψ; "ronde-oog" van κύκλος, "sirkel", en ὤψ, "oog") is ’n figuur uit die Griekse mitologie. Siklope is woeste reuse met net een oog. Hulle woon saam op die helling van die berg Etna op Sisilië, ver weg van die beskaafde wêreld. Hulle leef van landbou en veeteelt en het baie skape. Volgens Homeros eet hulle ook kinders.

Die eerste siklope, Steropes, Brontes en Arges, was die kinders van Gaia en Uranus. Hulle was die assistente van die god van die grofsmede, Hefaistos. Hulle het vir Zeus sy weerligstraal, vir Poseidon sy drietandvurk en vir Hades sy onsigbaarheidshelm gemaak.

In die *Odussee* van Homeros kom Odusseus in een van sy omswerwinge op ’n eiland van die siklope uit. Hy word saam met twaalf van sy manne gevange geneem en in die grot van die sikloop Polifemos, ’n seun van Poseidon, aangehou. Polifemos eet elke dag twee van Odusseus se manne op. Nadat hulle hom een aand dronk gemaak en sy oog uitgesteek het, vlug Odusseus en die res van sy manne eindelik.
**Linköping Universiteit-manskoor** (Sweeds: *Linköpings Studentsångare*) is 'n Sweedse manskoor wat in 1972 gevorm is en in Linköping gebaseer is. Die koor het sedertdien vele opnames geproduseer en op nasionale sowel as internasionale TV- en radiokanale opgetree.

Die koor het al op verskeie plekke in die wêreld opgetree, soos Denemarke in 1980 eb 1996, Finland in 1983, 1987, 1990, 1998, 2003 en 2005, die Verenigde State in 1988, Jordanië in 1989, Noorweë in 1977, 1993, 2001, 2004 en 2008, Groot Brittanje in 1994, 2005, 2007 en 2010, Spanje in 1996, Estland in 1999, Suid-Afrika in 2000, en Kroasië in 2008.

Dirigent en musiekdirekteur is sedert 1979 steeds Hans Lundgren, wat ook *director musices* by die Universiteit Linköping is.

Die koor het twee eersteplekke behaal in die *The Third British International Male Voice Choral Festival* in Mei 2007. Die dirigent is die fees se *Conductor's Award* toegeken.

Diskografie
-----------

* *Christmas songs* (1996)
* *Spring and party songs* (1996)
* *Swedish male voice choir music* (1999)
* *Musical Engagement* (2004)
'n Duitse MiG-29.
Die **Mikojan-Goerewitsj MiG-29** (Russies Микоян МиГ-29) is 'n vierde-generasie vegvliegtuig wat in die Sowjetunie met die oog op lugoorheersing ontwerp is. Nadat die MiG-29 in die 1970's deur die ontwerpateljee van Mikojan-i-Goerewitsj ontwikkel is, is dit in 1983 deur die Sowjetlugmag in gebruik geneem. Die vegvliegtuig is nog steeds in diens van die Russiese en talle ander lugmagte.

In verslae van die Noord-Atlantiese Verdragsorganisasie (NAVO) word na die MiG-29 as **Fulcrum** verwys. Die Sowjet-vegvliegtuig is saam met die Su-27 ontwikkel om nuwe Amerikaanse vegvliegtuie soos die *F-15 Eagle* en die *General Dynamics F-16 Fighting Falcon* die hoof te bied.

'n Poolse MiG-29A *Fulcrum* tydens die ILA Berlynse lugskou in 2016.
Die enigste NAVO-lidstaat, wat MiG-29-vegvliegtuie voor die uitbreiding van die NAVO na Oos-Europa gebruik het, was Duitsland nadat 24 vliegtuie (20 MiG-29 A en 4 MiG-29 UB) ná die hereniging met die Duitse Demokratiese Republiek in 1990 van die Oos-Duitse *Nationale Volksarmee* ("Nasionale Volksleër") oorgeneem is. Ná 'n toetsfase en die ombou volgens NAVO-standaarde is die vegvliegtuie onder die nuwe naam MiG-29 G en GT ('n afkorting van *German* en *German Trainer*) deur die Duitse Lugmag (*Luftwaffe*) gebruik. Die vliegtuie is later aan Pole verkoop.

Sien ook
--------

* Lys van vegvliegtuie
* Spook van Kijif
|  |  |
| --- | --- |
|  | **Die neutraliteit van hierdie artikel (of dele daarvan) word tans betwis.**Wikipedia se beleid is dat alle artikels vanuit ’n neutrale standpunt geskryf moet wees. Sien die besprekingsbladsy vir besonderhede of ons riglyne wat kan help om die artikel meer onpartydig te maak. |

Die Heilige Gees, gesimboliseer as 'n wit duif en helder ligstrale.
Die **Heilige Gees** (Latyn: *Spiritus Sanctus*), wat soms ook die **Parakleet** genoem word, is die derde persoon van die Goddelike Drie-Eenheid. In sommige Christelike sektes word die Heilige Gees as 'n onpersoonlike krag beskryf, terwyl ander religies verskillende geestelike wesens beskryf wat ook sterk van die Christelike konsep verskil.

Alhoewel die woord "Drie-Eenheid" nie in die Bybel self voorkom nie, is die konsep van die drie-eenheid duidelik in die Bybel sigbaar deurdat die Bybel bevestig dat daar slegs een God is, maar die Vader, die Seun (Jesus Christus), sowel as die Heilige Gees as God beskryf word. In die Christelike verstaan is daar dus slegs een God (in wese) wat bestaan in drie Persone wat sonder mengsel elk ten volle en onverdeeld in die Goddelike natuur deel. Die feit dat die konsep van die Drie-Eenheid van God van die vroegste tye af deur Christene geglo en geleer is word bevestig, nie net op grond van die Bybel self nie (alhoewel dit op sigself volkome genoegsaam sou wees), maar ook deur 'n menigte aanhalings van die Kerkvaders en uit ander vroeë Christelike geskrifte. 

Volgens die Bybel het Jesus Christus beloof dat Hy die Heilige Gees sou stuur (Johannes 14:16-17). Jesus het gesê dat die Heilige Gees sal oortuig van sonde, van geregtigheid en van oordeel (Johannes 16:8). Die Heilige Gees is uitgestort op die Pinksterfees (Handelinge 2). Die Heilige Gees rus die gelowige toe met gawes (1 Korintiërs 12) en is die onderpand van die gelowige (2 Korintiërs 5:5). Een gelowige moet leef deur die Heilige Gees (Galasiërs 5:16).

Parallele in die religieuse geskiedenis
---------------------------------------

Ander godsdienste wys parallele met die Christelike konsep van die Heilige Gees op, soos byvoorbeeld die Hagion Pneuma in Griekse en Oud-Indiese religieuse en wysgerige werke wat vroeër as die Nuwe Testament ontstaan het. In die geskiedenis van die Christelike sending is dikwels elemente van die Christelike geloof met geloofsoortuigings van ander religies gekonfronteer en gekombineer.
**Eienskappe**| **Algemeen** |
| --- |
| Naam | Hidrobroomsuur  |
| Ander name | Hidroniumbromied |
| Struktuurformule van Hidrobroomsuur |  |
| Chemiese formule | HBr |
| Molêre massa | 80,91 g•mol-1 |
| CAS-nommer | 10035-10-6   |
| Voorkoms | kleurlose vloeistof   |
| Reuk | skerp |
| **Fasegedrag** |
| Smeltpunt | -11 °C |
| Kookpunt | 122 °C teen 700 mmHg |
| Digtheid | 1,768 g•cm-3 |
| Oplosbaarheid | 2,21kg•L-1  |
| Viskositeit | 0,84 cP (-75 °C)  |
| **Termodinamies**  |
| ΔfH~~o~~ | 198,7 J•mol-1  |
| Warmtekapasiteit | 29,1 J•K-1•mol-1 |
| **Suur-basis eienskappe** |
| pKa | −9[1] |
| **Veiligheid** |
| Flitspunt |  |
| Tensy anders vermeld is alle data vir standaardtemperatuur en -druk toestande. |
|   |  |

**Hidrobroomsuur** is 'n sterk suur wat gevorm word deur die diatomiese molekule waterstofbromied (HBr) in water op te los. "Konstantkokende" hidrobroomsuur is 'n waterige oplossing wat teen 124,3 °C distilleer en 47,6% HBr per massa bevat, wat 8,77 mol/L is. Hidrobroomsuur het 'n p*K*a van -9, wat dit 'n sterker suur maak as soutsuur, maar nie so sterk soos hidrojodsuur nie. Hidrobroomsuur is een van die sterkste minerale sure wat bekend is.

Gebruike
--------

Hidrobroomsuur word hoofsaaklik gebruik vir die produksie van anorganiese bromiede, veral die bromiede van sink, kalsium en natrium. Dit is 'n nuttige reagens vir die generering van organobroomverbindings. Sekere eters word met HBr chemies gekloof. Dit kataliseer ook alkileringsreaksies en word gebruik in die ontginning van sekere ertse. Industrieelbeduidende organiese verbindings wat uit hidrobroomsuur berei word, sluit in allielbromied, tetrabroombis(fenol) en broomasynsuur. HBr neem byna uniek deel aan anti-Markovnikov hidrohalogenering van alkene. Die gevolglike 1-broomalkane is veelsydige alkieleringsmiddels, wat aanleiding gee tot vetterige amiene en kwaternêre ammoniumsoute.

Sintese
-------

Hidrobroomsuur kan in die laboratorium berei word deur die reaksie van Br2, SO2 en water.

```
   Br2 + SO2 + 2 H2O → H2SO4 + 2 HBr
```

Meer tipies behels laboratoriumvoorbereidings die produksie van watervrye HBr, wat dan in water opgelos word.

Hidrobroomsuur word algemeen industrieel berei deur broom met óf swawel óf fosfor en water te laat reageer. Dit kan egter ook elektrolities vervaardig word. Dit kan ook berei word deur broom met nie-oksiderende sure soos fosfor- of asynsure te behandel.

Alternatiewelik kan die suur voorberei word met verdunde swaelsuur en kaliumbromied:

```
   H2SO4 + KBr → KHSO4 + HBr
```

Deur meer gekonsentreerde swaelsuur te gebruik of om die reaksieoplossing 75 °C te laat oorskry, oksideer HBr verder na broomgas. Die suur word verder gesuiwer deur die KHSO4 uit te filter en deur die water af te distilleer totdat die oplossing 'n aseotroop bereik (≈ 126 °C teen 760 torr). Die opbrengs is ongeveer 85%.

Hidrobroomsuur is kommersieel beskikbaar in verskeie konsentrasies en suiwerhede.

Kyk ook
-------

* Lys van sure en basisse

Aantekeninge
------------

1. ↑  Sure van anorganiese oorsprong word soms **mineraalsure** genoem.
Die **Mikojan MiG-35** (Russies: Микоян МиГ-35, NAVO-verslagnaam: **Fulcrum-F**) is 'n Russiese vegvliegtuig wat 'n verdere ontwikkeling is van die MiG-29M/M2 en MiG-29K/KUB-vegters. Dit word geklassifiseer as 'n 4++ generasie vegvliegtuig deur Mikojan. Die eerste prototipe was 'n wysiging van die vliegtuig wat voorheen gedien het as 'n MiG-29M2 demonstrasiemodel. In 2009 is tien prototipes gebou vir veldproewe.

Die MiG-35 is die eerste keer amptelik deur die MiG-korporasie bekendgestel by die internasionale Aero India 2007-lugskou. Die MiG-35 is amptelik onthul tydens die Russiese Minister van Verdediging, Sergej Iwanof, se besoek aan die Lukhovitsky masjienbouaanleg "MAPO-MIG". Die enkelsitplekweergawe word aangedui as MiG-35 en die tweesitplekweergawe is die MiG-35D. Die vegter het aansienlik verbeterde avionika en wapenstelsels, veral die nuwe AESA-radar en die uniek-ontwerpte optiese opspoorstelsel (OLS), wat grondbeheerde onderskeppingstelsels oorbodig maak. Dit stel die vliegtuig ook in staat om onafhanklike multirolmissies uit te voer.

Oorsprong en onthulling by Aero India
-------------------------------------

Daar is verwysings in die laat-1980's na 'n baie verskillende ontwerp wat ook geïdentifiseer was as "MiG-35". Hierdie ontwerp is 'n enkelmotorige aanvalsvliegtuig vir lug-tot-lug en sekondêre lug-tot-grondrolle. Volgens onbekende Indiese bronne, is die vliegtuig geëvalueer deur Indiese vlieëniers in die Sowjetunie en was waarskynlik voorgestel en ontwikkel as 'n alternatief vir die Indiese LCA op daardie stadium.

MIG-35D by Aero India 2007
Rusland onthul die MiG-35 by die Aero India-2007 lugskou in Bangalore, te midde van Moskou se gretigheid om hierdie vliegtuie aan Indië te verkoop. Die MiG-35 was 'n aanspraakmaker saam met die Eurofighter Typhoon, F/A-18E/F Super Hornet, Rafale, JAS 39 Gripen en General Dynamics F-16 Fighting Falcon in die Indiese MRCA-kompetisie vir 126 veeldoelige vegvliegtuie wat aangeskaf sou word deur die Indiese Lugmag. Die MiG-35 is uitgeskakel in die wedloop in April 2011.

Produksie en opgraderings
-------------------------

Die MiG-35/MiG-35D toon vooruitgang op die MiG-29K/KUB- en MiG-29M/M2-vegters met verbetering in gevegsdoeltreffendheid, universaliteit en operasionele eienskappe. Die belangrikste kenmerke van die nuwe ontwerp is die vyfde-generasie-inligtingwaarnemingstelsels, verenigbaarheid met Russiese en buitelandse wapentoepassings en 'n geïntegreerde verskeidenheid van verdedigingstelsels wat gevegsoorlewing verhoog. Die nuwe algehele ontwerp verbeter op die ontwerpkonsepte van die basislynmodel en stel die nuwe vliegtuig in staat om volskaalse multirolmissies uit te voer, net soos hul Westerse eweknieë.

Sien ook
--------

* Lys van vegvliegtuie
Die Noordelike Provinsie in Zambië
Die **Noordelike Provinsie** is een van Zambië se nege provinsies en, soos die naam aandui, in die noorde van die land geleë. Dit grens in die weste aan Luapula, in die noorde aan Tanzanië en die Demokratiese Republiek van die Kongo en in die suide aan die Sentrale Provinsie en aan die Oostelike Provinsie.

Die provinsie beslaan 147 106 km² en die geskatte bevolking was in 2000 1 604 388. Die hoofstad is Kasama. Die ander vername dorpe is Mpika, Isoka en Mpulungu.

Toerisme
--------

Die Noordelike Provinsie se infrastruktuur vir toeriste is nog redelik swak ontwikkel, maar dit het nietemin talle nasionale parke en wildernisgebiede asook pragtige landskappe. Die gebied kry hoë reënval en het groot riviere en talle mooi watervalle wat uitloop in mere wat Europese ontdekkingsreisigers eeue lank geboei het. David Livingstone, wat onder meer in die provinsie na die oorsprong van die Nyl gesoek het, het juis hier op 1 Mei 1873 aan disenterie en malaria beswyk.
Die Xeropotamou-klooster.
Die **Xeropotamou-klooster** (Grieks: Μονή Ξηροποτάμου) is ’n Oosters-Ortodokse klooster in die middelste deel van Berg Athos in Griekeland. Dit is agtste in rang van die skiereiland se kloosters en is toegewy aan die Veertig Martelaars van Sebaste. Daar is sowat 25 werkende monnike.

Die klooster is in die 10de eeu gestig. Dit besit verskeie relieke, onder andere die grootste oorgeblewe deel van die Heilige Kruis. Daarom vier die klooster ook ’n spesiale fees op 14 September met die Fees van die Kruisverheffing. Die biblioteek bevat 409 manuskripte en sowat 600 gedrukte boeke.

Sien ook
--------

* Berg Athos

| * l
* b
* w
   Kloosters van Berg Athos  (volgens senioriteit) |
| --- |
| 
* Groot Lawra
* Vatopedi
* Iviron
* Hilandar
* Dionysiou
* Koutloumousiou
* Pantokratoros
* Xeropotamou
* Zograf
* Dochiariou
* Karakallou
* Filotheou
* Simonopetra
* Agiou Pavlou
* Stavronikita
* Xenophontos
* Osiou Gregoriou
* Esphigmenou
* Agiou Panteleimonos
* Konstamonitou

 |

Koördinate: 40°13′40.54″N 24°13′11.33″O﻿ / ﻿40.2279278°N 24.2198139°O﻿ / 40.2279278; 24.2198139
Die **MiG-31** is 'n Russiese vegvliegtuig wat ontwikkel is vanaf die MiG-25 en het die Toepolef Tu-28 vervang as die hoof-langstrekonderskepper.

In verslae van die Noord-Atlantiese Verdragsorganisasie (NAVO) word na die MiG-31 as **Foxhound** verwys. 

Ontwikkeling van die vliegtuig het in 1970 begin en die prototipe, Ye-155MO, het sy nooiensvlug in 1975 voltooi. Die eerste van 300 eenhede is vanaf 1979 aan die Russiese Lugmag gelewer. Alhoewel die MiG-31 deur die MiG-25 geïnspireer is, was dit 'n nuwe alleweerstoestand-, allehoogte-vliegtuig waarvan die raamwerk gebou is van nikkelstaal, ligte allooie en titanium. Dit was nodig om te verseker die vliegtuig voldoen aan die hoë werkverrigtingomgewing waaraan dit moes vlieg.

Dit was toegerus met gesofistikeerde *Flash Dance*-radar. Dit is in daardie stadium beskou as die kragtigste radar in 'n vegvliegtuig, dit kon 200 km vorentoe sien, asook agter en onder die vliegtuig. Dit is beheer deur die tweede bemanningslid en kon tien teikens volg en vier tegelykertyd aanval nadat dit bepaal het watter teikens die grootste bedreiging is.

Latere modelle is van 'n invlughervullingsgerief voorsien wat hulle togafstand verbeter het. Ook kon die vliegtuie se databanke met mekaar kommunikeer sodat vliegtuie inligting oor teikens en taktiese situasies kon uitruil.

Tegniese besonderhede
---------------------

Besonderhede van die Mikoyan-Gurevich MiG-31:| Item | Statistiek |
| --- | --- |
| Aantal motors | 2 |
| Tipe motor | Straalmotor |
| Vervaardiger | Aviadvigatel D-30F6-turbowaaier met nabrander |
| Kraglewering per motor | 15 520 kg stukrag |
| Vlerkspan | 13,464 m |
| Lengte | 22,7 m |
| Hoogte | 6,15 m |
| Vlerkoppervlakte | 61,6 m2 |
| Maks. opstygmassa | 46 200 kg |
| Maks. snelheid | 3 000km/h |
| Operasionele hoogte | 20 618 m |
| Togafstand | 720 km teen Mach-3 met vol vrag |
| Klimvermoë | 10 000 m in sewe minute, 54 sekondes |
| Bewapening | Een 23 mm-kanonvier AA-9 *Amos*-langstrek-lug-tot-lug-missiele onder romp,twee AA-6 *Acrid*-lug-tot-lug-missiele en vier AA-8 *Aphid*-lug-tot-lug-missiele onder vlerke |

Sien ook
--------

* Lys van vegvliegtuie
* Kh-47

Bron
----

* Crosby, Francis: *THE WORLD ENCYCLOPEDIA OF FIGHTERS & BOMBERS*. 2015. ISBN 978-1-84476-917-9